SKRIFTLIG FORESPØRGSEL E-1773/01

af Mogens Camre (UEN) til Kommissionen

(15. juni 2001)

Om: Overholdelse af dyreetiske regler i BPRC

EU-Kommissionen har ansvar for, at alle krav til etik, dyrevelfærd og miljøsikkerhed er overholdt i forsknings- og udviklingsprojekter, som EU bidrager økonomisk til. Der er i tilfældet Biomedical Primate Research Centre, BPRC, i Holland, tale om omfattende overskridelser af sådanne normer. Der er i øjeblikket 1500 primater på centret under forhold, der i mit land straks ville føre til en politimæssig efterforskning. Der henvises til Report on The Biomedical Primate Research Centre udgivet af CEECE, Coalition to End Experiments on Chimpanzees in Europe(1) og til artikel i tidsskriftet Nature nr. 411, 123 af 10. maj 2001.

Kommissionen bør gøre sig bekendt med den europæiske kampagne for lukning af centeret og anbringelse af dyrene i reservater. De pågældende dyr anvendes for en stor dels vedkommende ikke mere i forsøg og en anbringelse i reservater er oplyst at koste det halve af udgifterne til dyrene på BPRC.

Vil Kommissionen omgående drage omsorg for, at økonomisk støtte til BPRC gøres betinget af, at de primater, som lever under helt uantagelige forhold på centret, overføres til et liv under forhold, der opfylder de dyreetiske krav, der er gældende i Nordeuropa?

(1) Box 3384 Brighton, East Sussex BN1 5WB, U.K.

Svar afgivet på Kommissionens vegne af af Philippe Busquin

(31. juli 2001)

Al forskning i Europa, som omfatter brug af dyr, er omfattet af Rådets direktiv 86/609/EØF af 24. november 1986(1) om beskyttelse af dyr, der anvendes til forsøg og andre videnskabelige formål. Det er medlemsstaternes ansvar at gennemføre dette direktiv.

Ved gennemførelsen af det femte rammeprogram om forskning og teknologisk udvikling har Kommissionen været meget på vagt i forbindelse med dyreforsøg og dyrevelfærd.

Bilaget til det femte rammeprogram(2) vedrørende programmet for større livskvalitet og bilaget til særprogrammet om livskvalitet(3) indeholder regler for støtte til forskning. Det specificeres især, at dyreforsøg og afprøvninger på dyr så vidt muligt bør afløses af in vitro eller andre alternative metoder. Alle ansøgere, herunder også the Biomedical Research Primate Centre (BPRC) har pligt til at beskrive de procedurer, der er vedtaget for at overholde principperne vedrørende de 3R (replacement, reduction and refinement) (erstatning, nedskæring og forbedring) og at beskytte dyrenes velfærd. Desuden støttes forskning i udvikling af alternativer til dyreforsøg i henhold til dette program.

Der er systematisk blevet gennemført en etisk kontrol med særprogrammet om livskvalitet i forbindelse med forslag, som omhandler spørgsmål som brug af ikke-humane primater, frembringelse af transgenetiske dyr osv. Det etiske kontrolpanel omfatter bl.a. repræsentanter fra dyrevelfærdsgrupper. Den etiske kontrol sikrer, at al forskning, der omfatter dyr, gennemføres i overensstemmelse med direktiv 86/609/EØF. Der tages hensyn til den samlede fordel ved den foreslåede forskning i forbindelse med de mulige omkostninger m.h.t. dyrs lidelser. Desuden skal deltagere i forskningsprojekter anmode om godkendelse fra de relevante nationale godkendelsesorganer, inden de påbegynder forskningsaktiviteterne. BPRC, som er beliggende i Unionen, men uafhængig af Unionen, har kontraktmæssigt forpligtet sig til at opfylde alle nationale juridiske og etiske krav.

Det hollandske ministerium for uddannelse, kultur og videnskab tildelte BPRC et engangsstøttebeløb på NLG 15 mio. i oktober 2000 til forbedring af dyrevelfærd. Der er blevet foretaget flere forbedringer, f.eks. er der blevet bygget udendørsfaciliteter, som støtter en social indlogering af makakaber. På nuværende tidspunkt er man i færd med at udarbejde planer for genhusning af chimpansekolonien i BPRC.

Kommissionen har ikke til hensigt at udelukke BPRC fra at deltage i projekter, som modtager støtte fra Fællesskabet, så længe de relevante godkendelser fra de nationale myndigheder foreligger.

(1) EFT L 358 af 18.12.1986.

(2) Europa-Parlamentets og Rådets afgørelse nr. 182/1999/EF af 22. december 1998 om det femte rammeprogram for Det Europæiske Fællesskabs indsats inden for forskning, teknologisk udvikling og demonstration (1998-2002) - EFT L 26 af 1.2.1999.

(3) 1999/167/EF: Rådets afgørelse af 25. januar 1999 om vedtagelse af et særprogram for forskning, teknologisk udvikling og demonstration vedrørende livskvalitet og forvaltning af de levende ressourcer (1998-2002) - EFT L 64 af 12.3.1999.